Eie groep binne NG Kerk gestigArgieffoto bloot ter illustrasie. Die Kairos Netwerk (KN) beplan om ’n nuwe groepering binne die NG Kerk te stig “om te ywer vir die radikale reformasie van die kerk terug na die Woord”. Daar word ook gekyk na alternatiewe vorme van teologiese opleiding. Die Netwerk meen die Algemene Sinode (AS), die Algemene Sinodale Moderamen (ASM) asook bepaalde teologiedosente en predikante het hulle aan ’n “oordrewe menseregte-kultuur” uitverkoop en dat die mens, nie meer God nie, nou sentraal in die kerk staan. Die nie-formele groepering, genaamd Familie van Reformerende NG Kerke, sal na verwagting teen Julie vanjaar geskep wees. Dit is nog nie duidelik hoe hierdie groepering binne die kerk sal funksioneer nie. “Dit het ten doel om alle bestaande Skrif-behoudende en Skrif-waarderende lidmate, gemeentes, ringe en sinodes van die NG Kerk saam te groepeer om te ywer vir die radikale reformasie van die kerk terug na die Woord. Indien hierdie reformasie nie realiseer nie, is dit effektiewelik die huidige leierskap van die kerk wat die kerk finaal gaan skeur,” het die KN in ’n verklaring gesê. Die Netwerk sê hy verbind hom opnuut daartoe om op te staan vir die waarheid van die Evangelie en vir die eer van God. “Die KN ywer nie vir ’n skeuring in die kerk nie, maar vir omvattende en radikale reformasie terug na die Woord en die belydenis as ons hoogste prioriteite. Dit behels innerlike reformasie van die gelowige om na God terug te keer, sowel as uiterlike reformasie van die kerk om alle aspekte van kerkwees wat verwaarloos geraak het, aan te spreek.” Die KN het ŉ ernstige probleem daarmee dat die ASM glo nie erns maak met wat hy beskryf as die “glybaan-krisis” in die kerk nie, en verskeie vertraging- en ontwykingstegnieke in dié verband toepas. Die ASM is glo ook ongewillig om met die KN in gesprek te tree. Die KN is ook bekommerd oor die opleiding van toekomstige dominees. “Die KN verklaar eenparig dat teologiese opleiding in die kerk, waar skrifontwyking en belydenis-ontrou al meer na vore kom, ’n ernstige probleem is. “Daar is dus visionêr besluit om met aanbevelings te kom oor verskillende alternatiewe teologiese opleidings asook alternatiewe mentorprogramme. Gespreksgenote in hierdie ondersoeke is onder andere die Teologiese Fakulteit van die NWU, die Afrikaanse Protestantse Akademie asook Veritas en Mukhanyo.” Die KN sê voorts daar moet ook sterk aandag gegee word aan dissipelmaking en kerkplanting. “Alle gemeentes en lidmate wat hulself kan identifiseer met die terugkeer na die Woord van God as die sentrale dryfveer, word genooi om hierdie suiweringspoging entoesiasties te ondersteun en betrokke te raak by dissipelmaking en kerkplanting ter wille van die Koninkryk van God, met ’n gesuiwerde NG Kerk as die voertuig.”